Excellentissimo domino Ludovico, Dei gratia Francorum regi, H[enricus], dominus Soliacensis, salutem et se totum paratum ad obsequia. Cum nos venerabilibus viris abbati et conventui Sancti Benedicti Floriacensis quittaverimus et a nobilibus viris comite Campaniae et Ludovico, domino Sacrocaesaris, quittari fecerimus et laudari quidquid juris habebamus in villa de Castellione super Ligerim cum pertinentiis suis universis, et ipsi in recompensationem hujus quittationis, nobis et haeredibus nostris dederint balliam suam de Villa Mesmie cum pertinentiis suis, supplicamus vobis quatenus amore Dei et patris nostri litteras confirmationis vestrae super his eisdem abbati et conventui liberaliter concedatis.